
BRENDA JACKSON

FORTAPT I KJÆRLIGHETEN

Oversatt av Mona Berge

Miniserie: Arven i Alaska


De er søskenbarn og konkurrenter – med et imperium i Alaska. Men under det frosne ytre bobler hete følelser … Dette er del fem i miniserien Arven i Alaska. 

Brenda Jackson er en bestselgende New York Times-forfatter, med over hundre romantiske romaner bak seg. Brenda bor i Jacksonville, Florida, og bruker tiden sin på familien, på reising og på å skive.


Til Gerald Jackson senior, som for alltid vil være vinden under mine vinger og min store kjærlighet.

Til minne om barndomsvennen min

 

Lynda Ravnell. Hvil i fred.

 

Kjærligheten er tålmodig. Kjærligheten er velvillig, den misunner ikke, skryter ikke, er ikke hovmodig. Kjærligheten krenker ikke, søker ikke sitt eget, er ikke oppfarende og gjemmer ikke på det onde.

Korinter 13: 4-5

«Jeg erklærer dere for rette ektefolk å være. Nå kan du kysse bruden.»

Maverick Outlaw smilte bredt da broren kysset bruden sin, Paige. Ingen av gjestene så ut til å bli overrasket over det hete kysset. Selv ikke faren deres, Bart.

Noen av gjestene var blitt sjokkert da Bartram Outlaw dukket opp i bryllupet. Det var det ingen grunn til, siden det var en av sønnene hans som giftet seg. På den andre siden var Outlaw-brødrene de første til å innrømme at faren deres var en grinebiter og en stabeis. Det var flere ord som kunne brukes til å beskrive ham, men siden ingen av dem var særlig flatterende, ville ikke Maverick tenke på det denne dagen.

Han var bare glad for at faen var der, og at han prøvde å være hyggelig og imøtekommende. Han fikk hjelp til det av den vakre kvinnen han kom sammen med, Claudia Dermotte. Hun var utadvendt og hyggelig.

Noen timer senere gikk Jess og Paige for å skifte for å reise til Dubai på bryllupsreise. De skulle være borte i en måned.

Maverick hadde aldri sett Jess så lykkelig. Men selv om ekteskapet så ut til å være det rette for noen, så var han sikker på at det ikke var noe for ham. Han likte livet sitt slik det var, og han likte å være singel. Det hadde han tenkt å fortsette med. Kanskje for alltid, til og med. Han behøvde ikke å tenke på at han måtte videreføre familienavnet. De gifte brødrene hans tok seg av det.

«Jeg la merke til at du holdt øye med gubben, du også.»

Maverick kikket bort på broren Sloan og nikket. «Jeg skjønner ikke hvorfor vi gidder når han er sammen med Claudia. Han oppfører seg alltid pent når han er sammen med henne.»

«Ja. Det viser at han kan være hyggelig når han vil.»

Maverick nikket igjen. Han skulle ønske han kunne si at faren bjeffet verre enn han bet, men det var ikke sant. Han tok en slurk av champagnen og kikket bort på faren. Claudia hadde et fast grep om hånden hans da de gikk mot brudeparet som nettopp var kommet tilbake. Da de kom bort til dem, var det selvfølgelig Claudia som gikk frem og ga hver av dem en klem til farvel. Men jammen gjorde ikke faren det samme. Hvis han ikke hadde sett det med egne øyne, hadde han aldri trodd på det. Når hadde Bart klemt noen andre enn Claudia og søsteren deres Charm?

«Nå har jeg sett det også», mumlet Sloan. «Han så temmelig stiv ut, men han klemte dem. Utrolig.»

«Jeg tror han ble skremt etter det han gjorde med Cash og Brianna», sa Maverick og tenkte på hvordan faren hadde prøvd å ødelegge for det paret. «Han forsto til slutt hvor nære på det var at han mistet en av sønnene sine.»

«Enig. Kanskje det var derfor han ikke sa noe da jeg fortalte at jeg skulle gifte meg med Leslie», sa Sloan.

Maverick hadde fire brødre, og alle var til stede i dette bryllupet. Han hadde en søster også. Han visste at noen syntes det var oppsiktsvekkende at alle de seks søsknene hadde et så nært forhold, siden alle hadde forskjellige mødre. Bart hadde vært gift med fem av kvinnene, og advokatene hans hadde sørget for at han fikk foreldreretten hver gang han ble skilt. Maverick var trettito og den yngste sønnen.

Garth var førti og eldst, og han og kona Regan hadde en sju måneder gammel sønn som het Garrison. Faren til Regan hadde jobbet som pilot i familieselskapet i over førti år. Da han ble pensjonist, overtok Regan jobben hans. Og Garth hadde overtatt som direktør for selskapet Outlaw Freight Lines da Bart pensjonerte seg. Eller rettere sagt, da styret truet med å avsette ham hvis han ikke trakk seg tilbake.

Jessup – eller Jess – var trettiåtte. Han hadde blitt valgt til senator for Alaska og hadde bodd i Washington DC de siste fire årene. Alle gledet seg på vegne av ham og Paige, som var skuespiller og søsteren til Dillon Westmorelands kone. Paige ble tjueni år denne dagen og hadde ønsket å gifte seg på bursdagen sin.

Cashen – eller Cash – var den tredje eldste sønnen. Han var trettiseks og gift med Brianna. De hadde tvillinggutter på to år. Familien hadde bosatt seg i Wyoming på en ranch han hadde arvet etter moren sin.

Sloan var nummer fire i rekken. Han hadde giftet seg fem måneder tidligere. Han og kona Leslie byttet på å bo i Wasilla og Fairbanks. Sloan hadde ikke lagt skjul på at han skulle få kona si gravid innen jul, og siden det var neste måned, var det lett å forestille seg hvordan de tilbrakte fritiden.

Sist, men ikke minst, var det Charm på tjuesju. Hun var både yngst og den eneste jenta, så det var ingen overdrivelse å si at hun var farens øyensten. Moren til Charm, Claudia, var den eneste kvinnen Bart hadde elsket, og den eneste han ikke klarte å styre. Ikke ville hun gifte seg heller.

Men Bart sluttet ikke å prøve å få henne til å ombestemme seg. Det var underholdende å se hvordan han oppførte seg sammen med Claudia. Brødrene antok at hun ville se bevis på at han hadde forandret seg og sluttet å være manipulerende, før hun sa ja til ham. Men hvis det var sånn det forholdt seg, ble det nok ikke noe bryllup med det første. Ingen trodde at Bart kunne forandre personlighet.

Sloan gikk sin vei, og Maverick ble stående alene. Vel, ikke alene, det krydde av Westmoreland-slektninger her. Dessuten ble bryllupet holdt i et område av Denver som lokalbefolkningen kalte Westmoreland-regionen.

Dillon, den eldste i den familien som holdt til i Denver, hadde bygget denne enorme bygningen og kalt den Westmoreland House. Det var plass til tre hundre personer og var ment for spesielle anledninger, tilstelninger og familiesammenkomster.

Han snudde seg da han hørte beundrende utrop og så at folk stimlet sammen rundt Banes tre måneder gamle trillinger. Bane og Crystal hadde fått trillinger to ganger, og alle de seks barna var en perfekt blanding av de to, bortsett fra at alle hadde farens grønnbrune øyne.

Telefonen hans vibrerte i lommen. Han hadde skrudd av lyden under vielsen. Nå lurte han på hvem det var som ringte. De fleste kvinnene han kjente hadde bare nummeret til burnertelefonen, og alle han anså som viktige, var her i bryllupet.

Bortsett fra Phire.

Han tok opp telefonen og så at det var henne. Sapphire Bordella, kvinnen som en gang i tiden hadde vært en intim venn.

De hadde truffet hverandre i Paris tre år tidligere, da han var på forretningsreise, og de ble tiltrukket av hverandre umiddelbart. Han hadde raskt oppdaget at hun var en han kunne snakke med og som han likte å være sammen med – både i og utenfor soverommet. På den tiden hadde ingen av dem vært ute etter noe langvarig. Begge hadde dominerende fedre. Maverick visste hvordan han skulle håndtere faren sin, men Phire hadde ennå ikke funnet ut hvordan hun skulle håndtere sin far. Maverick var overbevist om at den mannen var like manipulerende som Bart, kanskje mer.

For et år siden hadde Phire bestemt seg for at tiden var inne for å finne en ektemann, så de ble enige om å avslutte forholdet. Men de hadde beholdt kontakten som nære venner og ringte hverandre ofte for å høre hvordan det gikk. Nå var det en stund siden sist. Han hadde gått ut fra at hun hadde møtt noen og at det var seriøst.

«Phire?»

«Ja, det er meg.»

Maverick hørte at noe var galt. «Er alt i orden med deg?»

«Nei.»

Det svaret overrasket ham. Hun pleide aldri å innrømme at hun ikke hadde det bra. Han gikk av sted for å finne et sted han kunne snakke i fred og kom inn i et tomt rom. Det var et lekerom for barna i familien.

«Hva er i veien?» spurte han og lukket døren.

Hun nølte litt før hun svarte. «Jeg vet at vi ikke er sammen lenger, men jeg må treffe deg.»

«Jeg er i bryllupet til broren min i Denver, men jeg kan komme til Paris …»

«Jeg er ikke i Paris. Jeg er i Texas.»

«Er du hjemme?»

«Jeg har jo sagt at denne ranchen ikke har vært hjemmet mitt på mange år.»

Ja, hun hadde sagt det flere ganger. «Greit, jeg kan ta flyet mitt og dra nå. Mottakelsen er snart over, og Jess og Paige drar på bryllupsreise om en liten stund.»

«Er du sikker på at det ikke er for mye bryderi?» spurte hun engstelig.

«Det er helt i orden. Jeg kan lande i Austin og …»

«Nei, jeg vil helst møte deg et annet sted.»

«Hvor?»

«Dallas. Jeg kan reise til Dallas om et par timer.»

«Da møter jeg deg der.»

«Takk skal du ha, Maverick.»

Han så på klokken da han gikk ut fra lekerommet. Om noen få timer ville han få vite hva som plaget Phire.

*

«Og hvor har du tenkt deg, unge dame?»

Phire fortsatte å pakke bagen og så ikke opp. Det siste faren hennes trengte å vite, var at hun skulle møte Maverick. Det beste hun hadde gjort de tre siste årene, var å holde identiteten hans skjult for faren.

Da han krevde at hun skulle komme hjem fra Paris noen dager tidligere, hadde han bare sagt at hun skulle komme hjem straks. Da hun kom til ranchen, tok det ikke lang tid å finne ut hvorfor. Han hadde valgt ut mannen han ville hun skulle gifte seg med.

Moren til Phire hadde dødd da hun var tolv. Et år senere sendte faren henne til Paris, der den eldre søsteren hans bodde. Men han ville ikke engang ha henne hjem i feriene eller høytidene. Hvis det ikke hadde vært for tanten, visste ikke Phire hva hun skulle ha gjort. Lois Priestly hadde vært som en god fe for henne.

Etter hvert som Phire ble eldre, var det to ting som ble tydelig. Selv om tanten aldri sa at vondt ord om faren til Phire, sa hun ikke noe godt om ham heller. Det hadde definitivt vært dårlig stemning mellom de to. Riktignok var det fjorten års aldersforskjell, men de var tross alt søsken.

Hun hadde prøvd å få tanten til å snakke om det flere ganger, men det ville hun ikke. Det eneste tante Lois ville si, var at det som ble gjort i mørket, til slutt ville komme frem i lyset. Phire lurte ofte på hva hun mente med det. En annen ting tanten hadde advart henne om, var at hun aldri måtte trosse faren sin.

Da Phire var ferdig med skolen som syttenåring, hadde faren endelig kalt henne hjem. Han ville at hun skulle studere ved et amerikansk universitet. Etter studiene bestemte Phire seg for å bosette seg i Paris, og siden hun var myndig, kunne ikke faren gjøre noe med det. Og hvorfor i all verden skulle han ønske å ha henne i nærheten nå?

Et år etter at hun reiste tilbake til Paris, fikk tanten slag og ble lam i bena og mistet taleevnen. Det betydde at hun måtte på pleiehjem. Da pengene tok slutt og Phire ikke klarte å betale for pleien tanten trengte, hadde hun bedt faren om hjelp.

Simon Bordella hadde gått med på å betale for pleien, men på én betingelse – Phire måtte gifte seg med den mannen han valgte for henne.

Til å begynne med trodde hun at han spøkte. Da hun skjønte at han mente alvor, ble hun rystet. Men hun hadde ikke noe valg.

«Jeg spurte deg om noe. Hvor har du tenkt deg?» gjentok faren.

«Jeg trenger ro til å tenke, og jeg kan ikke gjøre det her.»

«Hva er det å tenke på? Jeg holdt min del av avtalen. Nå er det din tur.»

Phire så på ham med smale øyne. «Jeg hadde et håp om at du ikke skulle kreve det. Jeg hadde begynt å tro at du ville gi tante best mulig pleie fordi hun er søsteren din.»

«Der tok du feil. Lois og jeg har aldri kommet overens. Jeg har bare betalt pleiehjemmet fordi vi inngikk en avtale.»

«Men hvorfor er det så viktig for deg å velge den mannen jeg skal gifte meg med?»

«Grunnen spiller ingen rolle. Det eneste du trenger å vite, er at nå som du er tjuefem, er det på tide at du gifter deg. Jaxon Ravnell vil bli en perfekt svigersønn.»

Phire rynket pannen. Hun hadde møtt denne mannen kvelden før under en middag. «Men hvorfor? Fordi han er rik, og du tror at han er lett å manipulere?»

Faren smilte som om han syntes det hun sa var morsomt. «Jaxon har så mye penger at han ikke vet hva han skal gjøre med dem. Jeg kan hjelpe ham med det.»

Phire sa ikke noe mer. Hun kunne innrømme at trettito år gamle Jaxon var en kjekk mann. Han eide flere teknologifirmaer i Virginia og hadde kommet til Texas for å kjøpe opp eiendommer. Faren hadde møtt ham noen uker tidligere, da lokale forretningsmenn hadde rullet ut den røde løperen for Jaxon.

Kvelden før hadde faren gjort sitt beste for å få Jaxon til å investere noen av milliardene sine i oppkjøp av eiendommer i området. Eiendommer som han eide rundt ranchen.

Phire hadde alltid vært en god menneskekjenner, og det hadde vært åpenbart for henne – men ikke for faren – at Jaxon ikke var en mann som kunne manipuleres. Hun fikk følelsen av at Jaxon manipulerte faren ved å late som det motsatte. Det var ganske interessant.

«Du må være tilbake her om to dager. Jeg vet at Jaxon er interessert i deg. Han sa at han kom til å være her i minst seks måneder, og dere to bør tilbringe tid sammen. Jeg vil at bryllupet skal stå innen våren. Er det forstått?»

Da hun ikke sa noe, fortsatte han. «Hvis du ikke forstår alvoret i situasjonen, kan jeg opplyse deg om at jeg har fått Lois flyttet.»

«Hva er det du sier?» utbrøt hun forskrekket.

«Du hørte hva jeg sa. Bare i tilfelle du prøver å trekke deg fra avtalen. Slapp av. Hun får fremdeles god pleie, men ikke på det hjemmet hun bodde. Jeg kommer ikke til å fortelle deg hvor hun bor før etter at du og Jaxon er blitt gift.»

«Det kan du ikke gjøre!»

«Som den juridiske vergen hennes, kan jeg gjøre hva jeg vil. Ikke tenk på henne. Det eneste du skal bry deg om, er å få Jaxon til å fri. Hvis du vil reise bort et par dager for å forsone deg med din skjebne, så er det greit. Men jeg venter deg tilbake om to dager, og da skal du overbevise Jaxon om at du er det beste som har skjedd ham.»

Faren gikk ut av rommet, og Phire sank ned på sengen.

*

Maverick skrittet rundt i hotellrommet og kikket stadig på klokken. Han hadde ikke regnet med at han skulle komme til Dallas før Phire. Han hadde sendt henne en melding om hvor han bodde og at han hadde bestilt rom til henne på det samme hotellet.

Alle lurte selvfølgelig på hvorfor han hadde reist så brått fra Denver. Sloan hadde spøkt med at det måtte ha noe med en kvinne å gjøre. Og det stemte jo. Men Sloan tok feil når han trodde at det bare var for sex.

Maverick så ikke på Phire bare som en sexpartner. Han hadde tidlig forstått at hun var ulik alle andre kvinner han hadde møtt. Hun var slående vakker, svært intelligent og smart og hadde en personlighet som fascinerte ham. Etter hvert som han ble bedre kjent med henne, satte han mer og mer pris på vennskapet deres.

Mens han ventet, gikk tankene til den første gangen de så hverandre. Det var den andre kvelden hans i Paris. Han hadde bestemt seg for å gå til en klubb noen hadde anbefalt. Den lå ikke langt unna, og det var en fin vårkveld, så han tok bena fatt.

Maverick så ut av vinduet og tenkte tilbake på det første møtet med Sapphire Bordella. Den kvelden kom han aldri til å glemme …

Paris

Tre år tidligere

«Velkommen til DuRands. Hva vil du ha?» spurte bartenderen da Maverick satte seg ned.

«Konjakk.»

«Flaske eller glass?» spurte kvinnen med et smil.

Maverick smilte tilbake. Hun var veldig pen. På en skala fra en til ti var hun en tjue pluss. Hun brukte lite sminke, og de mørkebrune krøllene danset rundt ansiktet. Hun luktet godt også. Han hadde aldri prøvd å sjekke opp en bartender før, men en gang måtte være den første.

«Ser jeg så stresset ut at jeg trenger en hel flaske?» spurte han med et flir.

Hun skakket på hodet som om hun vurderte ham. «Ikke stresset, men det ser ut som om du har masse tid å slå i hjel.»

«Det har jeg, men hvis jeg drikker en flaske, må du bære meg ut.»

«Jeg har ikke noe imot å bære deg hvor det skal være.» Hun smilte så bredt at to sjarmerende smilehull kom til syne.

Luften ble umiddelbart ladet. Han var vant til at kvinner flørtet med ham, men det var noe med denne kvinnen som påvirket ham sterkt.

«Hva heter du?» spurte han rett ut.

«Sapphire Bordella, men alle kaller meg Phire.»

«Phire», gjentok han. Fint navn.

«Hva heter du?» spurte hun.

«Maverick Outlaw.»

Hun nikket. «Maverick. Jeg liker det.»

Hun måtte ta seg av nye gjester, og Maverick så etter henne da hun gikk. Han hadde tenkt å sette seg ved et bord for å høre på bandet som skulle spille, men han ble i stedet sittende ved baren. Han visste hva hun het, men han ville vite mer.

Sloan ertet ham stadig med at han var en playboy. Ja, han likte kvinner, og de likte ham. Han avskydde klengete kvinner og de som trodde at litt sengehygge betydde at de var forlovet.

«Er du amerikansk eller fransk?» spurte han da hun kom bort til ham igjen.

«Amerikansk. Fra Texas. Jeg antar at du er amerikansk, selv om jeg ikke klarer å plassere dialekten din.»

«Jeg er fra Alaska. Jeg har mitt eget fly og fløy hit selv.»

«Eier du et fly og flyr det selv?» utbrøt hun forbløffet.

Maverick brukte ofte den opplysningen for å få i gang en samtale med kvinner. Det slo aldri feil. «Ja. Siden Alaska ikke har et godt utbygget veinett, må vi komme oss rundt med fly i stedet.»

Hun smilte. «Det er interessant.»

«Hvor lenge har du bodd i Paris?» spurte han og tok en slurk av drinken.

«Jeg flyttet hit da jeg var tolv, etter at moren min døde. Faren min tenkte vel at det å oppdra en datter var for mye for ham, så han sendte meg til søsteren sin. Jeg bodde hos henne til jeg var ferdig med skolen. Da ville faren min at jeg skulle gå på college i Texas.»

«Hvor?»

«I Austin. Jeg reiste tilbake hit dagen etter avsluttende eksamen.»

«Bor du fremdeles sammen med tanten din?»

«Nei. Hun fikk slag og ble lam. Nå bor hun på pleiehjem.»

«Det var leit.»

«Ja. Unnskyld, jeg har en kunde.»

Han nikket og så på mens hun snakket med mannen som nettopp hadde kommet. Det så ut som om de kjente hverandre. Kanskje en stamgjest. Hun spurte ikke hva han ville ha, det visste hun fra før.

Hun ble stående i den andre enden av baren og snakke med fyren. Sjalusien stakk i Maverick. Merkelig. Manglende oppmerksomhet fra en kvinne hadde aldri plaget ham tidligere, så hvorfor nå? Kanskje fordi hun kunne overse ham, men han kunne ikke overse henne. Det var noe ved henne som fascinerte ham veldig.

En halvtime senere kom hun tilbake til hans ende av baren for å høre om han ville ha en ny drink. Han sa ja og spurte hvor lenge hun hadde jobbet som bartender, og la til at hun ikke så ut som om hun var gammel nok til å jobbe i en bar.

Hun smilte. «Jeg er tjueto. Egentlig er jeg ikke bartender. Paret som eier denne klubben er foreldrene til en venn av meg. Jeg stepper inn for bartenderen som er blitt syk.»

«Du er flink.»

«Takk. Jeg jobbet her som servitør i sommerferiene mens jeg gikk på college. Når det var stille perioder, lærte jeg å mikse drinker. Eierne vet at de kan ringe meg hvis de trenger hjelp.»

«Hva gjør du når du ikke hjelper til her?» spurte han.

«Jeg jobber i en klesbutikk.»

«Trives du med det?»

«Alt som har med klær å gjøre, er interessant. Jeg har planer om å åpne min egen butikk en vakker dag.»

Han nikket anerkjennende og spurte når hun var ferdig med å jobbe den kvelden.

«Hvordan det?» Hun så spørrende på ham.

«Jeg vil gjerne bli bedre kjent med deg. Vi kan sette oss ved et bord her og høre på bandet.»

Hun nikket, og han tolket det som om det var greit for henne. «Klubben stenger tolv, men jeg slutter ti.» Hun betraktet ham en stund før hun sa: «Jeg vil gjerne bli bedre kjent med deg også.»

*

Phire kikket stjålent bort på mannen hun hadde flørtet med. Han var veldig kjekk og veldig sjarmerende. Og han var flink til å holde samtalen gående. De fleste menn hun hadde gått ut med, kjedet vettet av henne.

Skiftet hennes sluttet om ti minutter. Hun gledet seg til å sette seg ned sammen med ham. Hun hadde lagt merke til ham med det samme han kom inn. Han var høy og flott, hadde mørke øyne, en velformet munn og kløft i haken.

Han var den første mannen som hadde fanget oppmerksomheten hennes og holdt på den. Etter at ungdomskjæresten hennes knuste hjertet hennes, hadde hun sverget på at hun aldri skulle innlede noe seriøst forhold igjen. Langdistanseforhold gikk aldri bra. Med det samme Maverick fortalte at han var fra Alaska, hadde hun skjønt at hun ikke måtte falle for ham.

«Hei, Phire.»

Hun så opp og smilte til Clancy DuRand, fyren som hadde vært en god venn siden hun kom til Paris. «Bra at du kom. Jeg har en date.»

Han flirte. «Er det han der som sitter og glor på deg?»

«Har du holdt øye med meg gjennom enveisspeilet bak baren?»

«Selvfølgelig. Jeg har alltid passet på deg. Gammel vane er vond å vende.»

«Som straff må du overta her litt tidligere. Jeg må gjøre meg klar til daten.»

«Hvem er den fyren?»

«Det behøver du ikke å bry deg om. Hvordan går det med Dionne?» spurte hun.

«Hun ser ut som en kvinne som snart skal føde tvillinger.»

Phire lo. «Kona di skal snart føde tvillinger, din tulling.»

«Ikke minn meg på det», sa han og lot som om han var fortvilet.

«Jeg skjønner ikke hva du er så redd for. Du kommer til å bli en fantastisk far.»

«Jeg håper det.»

«Du fikk mye trening med å passe på meg da jeg kom hit. Jeg går nå. Ikke begynn å forhøre daten min. Da vil jeg aldri snakke med deg igjen.» Hun gikk inn på bakrommet og visste at Clancy allerede var på vei bort til Maverick for å spørre ham ut.

*

Clancy hadde bodd i leiligheten over klubben før han giftet seg. Nå sto den tom. Phire dusjet og skiftet og frisket på leppestiften, og så gikk hun ned til Maverick.

Han hadde snudd seg på barkrakken for å se på bandet. De spilte jevnlig der, så hun kunne repertoaret deres utenat og visste at det var den tredje låten. Han kunne ikke ha hørt henne, men han snudde seg og så på henne. Blikket hans var så inntrengende at hun nesten snublet i sine egne ben.

Ingen mann hadde sett sånn på henne før. Hun ble opphisset av synet av ham, og da han reiste seg, var han enda høyere enn hun hadde trodd. Hun måtte legge hodet bakover for å møte blikket hans.

«Du har skiftet», bemerket han.

«Jeg pleier å ha et klesskift her», sa hun.

«Det er beleilig.»

«Det er nødvendig. Butikken jeg jobber i ligger i kvartalet ved siden av. Jeg bor ganske langt unna, og når jeg er ute med venner eller besøker tanten min, er det lettere å dusje og skifte her enn å dra helt hjem og tilbake igjen. Hvordan visste du at jeg var her, forresten?»

«Jeg kjente duften din», smilte han.

«Å.» Ingen mann hadde sagt det før.

«Skal vi sette oss ved et bord?» spurte han.

«Helst ikke. Jeg har hørt det bandet så ofte at jeg gjerne vil gå et annet sted.»

Han skakket på hodet. «Hvor har du lyst til å gå?»

«Jeg er sulten. Favorittkafeen min er like i nærheten.»

*

Det tok ikke lang tid før Maverick visste at han likte henne veldig godt. Ikke bare fordi han gjerne ville ha sex med henne. Bare det å se på mens hun spiste, var opphissende. Ingen spiste fransk løksuppe slik som henne. Hver gang hun løftet skjeen til munnen, ilte begjæret gjennom ham.

«Maverick kan bety opprører, ikke sant? Er du en sånn?» spurte hun mellom munnfullene.

«Ja, jeg var ganske rampete som barn. Jeg er den yngste av fem brødre, og jeg ville ha oppmerksomhet», flirte han. «Jeg snakket med Clancy. Han er som en storebror for deg, skjønner jeg.»

«Ja. Den første dagen på skolen her i Paris, følte jeg meg fortapt. Han tok seg av meg, og jeg stolte på ham, siden han var den eneste i klassen min som snakket engelsk. Jeg håper han ikke stilte for mange spørsmål.»

«Det gjorde ingenting. Jeg har en yngre søster også. Charm er tjuefem.»

«Og du og brødrene dine overbeskytter henne?» Hun så ertende på ham.

«Vi gjorde vel det en stund, men vi fant raskt ut at hun kan ta vare på seg selv.»

Det var en underdrivelse. Bart hadde ikke visst at Claudia var gravid da forholdet deres tok slutt. Hun hadde reist av gårde, og femten år senere dukket hun opp igjen med Charm på slep og sa at hun ikke klarte å holde styr på henne lenger. Nå måtte han overta. Men han bare skjemte henne bort enda mer. Det var da brødrene tro til og fikk henne til å roe seg ned og oppføre seg ordentlig.

«Fortell meg om livet i Texas», ba han.

«Faren min jobbet som advokat i bestefars firma. Etter at han døde, solgte faren min advokatfirmaet og ble rancheier. Alt dette skjedde før jeg ble født.» Hun gjorde en pause og så ned. «Jeg hadde likt Texas bedre hvis ikke faren min ikke hadde vært en tyrann.»

Maverick så forbauset på henne. «Han heter ikke Bart, vel?»

Hun smilte. «Nei, han heter Simon. Er faren din også en tyrann?»

«Absolutt. Men vi barna har funnet ut hvordan vi skal håndtere ham.»

«Ved å jatte med?» Hun så spørrende på ham.

«Å, nei, tvert imot. Men han prøver seg likevel. Han er en manipulerende, gammel grinebiter.»

«Du sier det i en kjærlig tone. Jeg hører ikke et snev av bitterhet.»

«Bitterhet hjelper ikke. Vi forstår Bart – eller vi prøver å forstå ham.»

«Hva med søsteren deres? Hvordan behandler han henne?»

Maverick himlet med øynene. «Hun er en skikkelig pappajente.»

Han fortalte Phire mer om seg selv og familien enn han vanligvis fortalte en kvinne, særlig på første date. Og han så på dette som en date. Men om det endte i sengen, gjensto å se.

«Jeg kommer aldri til å skjønne meg på faren min.»

Han hadde lyst til å si at hun måtte la det ligge. Hun var voksen og bodde langt unna Texas, så hvorfor brydde hun seg om å forstå hvordan faren tenkte? Maverick hadde ikke forstått seg på moren sin, Rosalind. Hun hadde vært gift med Bart og vært utro mot ham. Heldigvis for Maverick hadde det aldri vært noen tvil om at han var Barts sønn. Han var den som lignet mest på faren. Helt ned til kløften i haken.

Han kikket på klokken og så at den nærmet seg tolv. Planen hadde vært å havne i en kvinnes seng denne kvelden, og han hadde håpet at det ville bli Phires.

«Det begynner å bli sent», sa han.

«Jeg vet det.» Hun smilte til ham og skjøv bort suppebollen. «Følger du meg hjem?»

